لوقا 4
4-نجی باب
عیسی ایمتِحانلانیار
مَتّیٰ 4:1-17؛ مَرقُس 1:12-15
1عیسی مُقادِّس روحدان دُلوپ، اُردُن آرناسیندان ایزینا دُلاندی. مُقادِّس روح اُنی بیابانا آلیپ گیتدی. 2اُل یِرده عیسی قیرق گونلَپ شِیطان طارافیندان ایمتِحانا سالیندی. شُل گونلِرینگ دُوامیندا اُل هیچ زات اییمِدی، قیرق گوندِن سُنگ بُلسا آجیقدی.
3شِیطان اُنگا: «اِگِر سِن خودایینگ اُغلی بُلیان بُلسانگ، بو داشینگ چُرِگه اُورولمِگینی بویور» دییدی. 4- عیسی: «”اینسان یِکه چُرِک بیلِن یاشامایار“ دیییپ یازیلاندیر» دیییپ جُغاپ بِردی.
5سُنگرا شِیطان عیسانی بیر یُقاری یِره چیقاریپ، اُنگا دونیَهنینگ هِمّه شاهلیقلارینی گُرکِزدی. 6شِیطان عیسی: «مِن بولارینگ هِمّهسینینگ حُکومدارلیغینی و بِییکلیگینی سانگا بِرِیین. بولار مانگا بِریلدی، مِن هِم اُنی ایسلَنیمه بِریپ بیلیَرین. 7شُنونگ اوچین سِن مانگا سِجده اِتسِنگ، بولارینگ هِمّهسی سِنینگکی بُلار» دییدی. 8- عیسی اُنگا: «”تانگرینگیز خودایا سِجده اِدینگ، یِکه اُنگا خیدمات اِدینگ“ دیییپ هِم یازیلاندیر» دیییپ جُغاپ بِردی.
9سُنگرا شِیطان عیسانی اورشلیمه گِتیریپ، اُنی عیباداتخانانینگ دِپهسینه چیقاردی. اُنگا: «اِگِر سِن خودایینگ اُغلی بُلسانگ، اُزونگی شو یِردِن آشاق اُقلا. 10-11- چونکی شِیله یازیلاندیر: ”اُل سِنی قُریماق اوچین پِریشدهلِرینه دِستور بِرِر. آیاغینگ داشا بودورمِز یالی، اُلار سِنی اِلِّرینده گُتِرِر“» دییدی. 12- عیسی اُنگا: «”تانگرینگیز خودایی ایمتِحان اِدمَنگ“ دیییپ هِم یازیلاندیر» دیییپ جُغاپ بِردی.
13شِیطان عیسانی ایمتِحانلارینگ هِمّهسیندِن گِچیریپ قوتاراندان سُنگ، گِرِکلی واقت گِلیَنچَه، اُنونگ یانیندان گیتدی.
ناصِرهده عیسادان یوز اُووریَرلِر
مَتّیٰ 13:53-58؛ مَرقُس 6:1-6
14عیسی مُقادِّس روحونگ گویجی بیلِن جلیلَه دُلانیپ گِلدی. اُل حاقدَکی گورّونگلِر اِطرافینگ دُرت طارافینا یایرادی. 15اُل کِنیسهلِرده خالقا اُورِتمَگه باشلادی، هِمّهلِر اُنی اُویَردیلِر.
16بیر گون عیسی اُز اُنوپ-اُسِن یِری بُلان ناصِره گیتدی. اُل سَبَّت گونی هِمیشِکی یالی کِنیسه باریپ، مُقادِّس یازغیلاردان اُقیماق اوچین یِریندِن توردی. 17اُنگا اِشعیا پیغامبارینگ کیتابینی بِردیلِر. اُل هِم کیتابی آچیپ، شو سُزلِرینگ یازیلان یِرینی تاپدی:
18«خودایینگ روحی اوستومدِدیر.
قاریپلارا خوش خاباری بیلدیرمِگیم اوچین،
اُل مِنی سِچیپ سایلادی؛
زیندانیلارا آزاتلیغی،
کُرلِره گُزونینگ آچیلجاقدیغینی خابِر اِتمَگه اُل مِنی ایبِردی.
ظولوم آشاغیندَکیلِری آزاتلیغا چیقارماغا،
19- خودایینگ مِرحِمِت ییلینی اِعلان اِتمَگه مِنی ایبِردی.»
20سُنگرا کیتابی یاپیپ، اُنی ایزینا خیدماتکَره بِردی-ده اُتوردی. کِنیسهدَکیلِرینگ بارینینگ گُزی اُنگا تیکیلدی. 21عیسی اُلارا: «سیزینگ اِشیدِن بو مُقادِّس یازغینگیز شو گون بِرجای بُلدی» دیییپ، گورّونگلِرینه باشلادی. 22هِمّهلِری عیسانی اُووپ، اُنونگ آغزیندان چیقان عجاییپ سُزلِره حایران قالیپ: «بو یوسفینگ اُغلی دَلمی؟» دیییپ سُرادیلار. 23عیسی اُلارا: «سیزینگ مانگا: ”اِی، طِبیب، اَوَّل اُزونگه شِفا بِر!“ دییِن ناقیلی آیتجاقدیغینگیزی بیلیپ دورون. سیز: ”کَفَرناحومدا اِدِن ایشلِرینگی اِشیتدیک. اُلاری شو یِرده، اُز یوردونگدا-دا بِرجای اِت-دَه“ دییِرسینگیز» دییدی. 24اُل یِنه شِیله دییدی: «سیزه دُغروسینی آیدیارین، هیچ بیر نِبی اُز یوردوندا قابول اِدیلمِیَر. 25سیزه حاقیقاتی آیدیارین: اِلیاسینگ زاماندا اوچ ییل آلتی آیلاپ آسماندان یِکِجه دامجا-دا یاغین دامّان، هِمّه یوردا قاتی آچلیق دوشِنده، اسرائیلدا کَن دول آیالّار باردی. 26اِمّا اِلیاس اُلارینگ هیچ بیرینینگ یانینا ایبِریلمَن، یِکه صیدونداقی صَرَفَه شَهرینده بُلان بیر بیگانه دول آیالینگ یانینا ایبِریلدی. 27- شِیله هِم، اِلیشع پیغامبارینگ زامانیندا اسرائیلدا جُزامی کَن آداملار باردی. اِمّا اِلیشع یِکه سوریهلی بیگانه نَعمانینگ یانینا ایبِریلدی و اُندان باشغا هیچ کیم پَک بُلمادی.»
28بو سُزلِری اِشیدِنلِرینده، کِنیسهدَکیلِرینگ هِمّهسی قاهار-غاضابا میندی. 29اُلار آیاغا قالیپ، عیسانی شَهردِن کُودولار. ناصِره شَهری دِپهده یِرلِشیَردی. اُلار اُنی شُل دِپَهنینگ باشینا چیقاریپ، آشاق زینگجاق بُلدولار. 30اِمّا عیسی اُلارینگ آراسیندان گِچیپ، اُل یِردِن چیقیپ گیتدی.
عیسی آرخو-جینی کُویار
31سُنگرا عیسی جلیلَهنینگ کَفَرناحوم شَهرینه گِلیپ، سَبَّت گونی خالقا اُورِتمَگه باشلادی. 32خالق اُنونگ تاغلیماتینا حایران قالدی، سِبَبی اُل قودرات و ایختییارلیلیق بیلِن کِپلِیَردی. 33کِنیسهده آرخو-جینلی بیر آدام باردی. اُل قاتی سِس بیلِن قیغیریپ: 34«اِی، ناصِرهلی عیسی! بیزینگ بیلِن نَمه ایشینگ بار؟ بیزی هِلَک اِتمَگه گِلدینگمی؟ مِن سِنینگ کیمدیگینگی بیلیَرین، سِن خودایینگ مُقادِّسیسینگ» دییدی. 35عیسی اُنگا کَییپ: «سِسّیز بُل! بو آدامدان چیق!» دییدی. آرخو-جین اُل آدامی هِمّهلِرینگ اُوونده یِره ییقدی-دا، هیچ زییان یِتیرمَن، اُندان چیقدی. 36هِمّهلِر حایران قالیپ، بیری-بیرلِرینه: «بو نَهیلی سُز؟ اُل ایختییار هِم قودرات بیلِن آرخو-جینلارا دِستور بِریَر. اُلار هِم چیقیارلار» دیییشدیلِر. 37عیسی حاقینداقی خابار بو اِطرافینگ دُرت طارافینا یایرادی.
عیسی کَن مِریضلِری شِفا بِریَر
38عیسی کِنیسهدِن چیقیپ، شمعونینگ اُیونه باردی. شمعونینگ قایین اِنهسینی قیزدیرما توتوپ یاتیردی. مونگا عیسادان کُمِک ایسلِدیلِر. 39عیسی اُنونگ باشوجوندا دوروپ، قیزدیرما کَیِدی و اُنونگ قیزدیرماسی آیریلدی. اُل آیال دِرِّو یِریندِن توردی-دا، اُلارا خیدمات اِتمَگه باشلادی.
40گون باتاندا، آداملار هِر هیلی مِریضلِری عیسانینگ یانینا گِتیردیلِر. عیسی هِم اُلارینگ هِر بیرینینگ اوستونه اِلینی قُیوپ شِفا بِردی. 41کَنسیندِن جینلار: «سِن خودایینگ اُغلوسینگ!» دیییپ قیغیریشیپ چیقیاردی. اِمّا عیسی اُلارا کَییپ، کِپلِمِکلِرینه یُل بِرمِیَردی، سِبَبی اُلار اُنونگ مسیحدیگینی بیلیَردیلِر.
42اِرتِسی گون دانگ آتاندا، عیسی اُیدِن چیقیپ، بیر بُش یِره گیتدی. خالق هِم اُنی گُزلِمَگَه چیقدی. اُلار عیسانی تاپانلاریندا، اُنی اُز یانلاریندا آلیپ قالماغا ایسلِدیلِر. 43عیسی اُلارا: «مِن خودایینگ پاتیشاهلیغینینگ خوش خابارینی بِیلِکی شَهرلِرده-ده واغیظ اِتمِلی، اِدیل شُنونگ اوچین هِم ایبِریلدیم» دییدی. 44شِیدیپ، اُل جلیلهنینگ کِنیسهلِرینده واغیظ اِتمِگینی دُوام اِدیَردی.
urd_Arab kas_Arab pbt_Arab knc_Arab azb_Arab azb_Arab azb_Arab azb_Arab azb_Arab azb_Arab knc_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab urd_Arab azb_Arab azb_Arab azb_Arab azb_Arab knc_Arab azb_Arab azb_Arab azb_Arab